32000L0003
L 053/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2000/3/ЕО НА КОМИСИЯТА
от 22 февруари 2000 година
за привеждане в съответствие с техническия прогрес на Директива 77/541/ЕИО на Съвета относно обезопасителните колани и системи за задържане на моторните превозни средства
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета (1), последно изменена с Директива 98/91/ЕО (2) на Европейския парламент и на Съвета,
като взе предвид Директива 77/541/ЕИО на Съвета от 28 юни 1977 г. за сближаване на законодателствата на държавите-членки относно обезопасителните колани и системи за задържане на моторни превозни средства (3), последно изменена с Директива 96/36/ЕО (4) на Комисията, и по-специално член 10 от нея,
като има предвид, че:
(1)
Директива 77/541/ЕИО е една от специалните директиви в рамките на установената с Директива 70/156/ЕИО процедура за типово одобрение на ЕО. Вследствие на това разпоредбите, предвидени в Директива 70/156/ЕИО относно системите, компонентите и обособените технически възли на превозни средства, се прилагат за Директива 77/541/ЕИО.
(2)
В светлината на техническия прогрес е възможно да се подобри защитата, която се осигурява за пътниците, като се изисква монтаж на колани с три точки с прибиращи устройства за всички седалки на моторни превозни средства от категория М1.
(3)
С Решение 97/836/ЕО (5) на Съвета, Общността се присъедини към сключеното в Женева на 20 март 1958 г. Споразумение на Икономическата комисия за Европа на Обединените нации (ИКЕ) относно възприемането на единни технически предписания за колесни превозни средства, оборудване и части, които могат да се монтират и/или използват на колесни превозни средства, и условията за взаимно признаване на одобренията, издадени въз основа на тези предписания, преработено на 16 октомври 1995 г.
(4)
С присъединяването си към преработеното споразумение, Общността се присъедини към определен списък от регламенти, изготвени по силата на това споразумение. Този списък включва Регламент на ООН/ИКЕ № 44 относно одобрението на задържащи устройства за деца, пътуващи в механично задвижвани превозни средства (система за задържане на дете).
(5)
Целесъобразно е да се включат изисквания относно защитата на деца, и поради това да се изменят и допълнят приложенията към Директива 77/541/ЕИО чрез включване на специфични изисквания за системите за задържане на деца въз основа на Регламент на ООН/ИКЕ № 44. За яснота, следва да се замени пълният текст на приложенията към Директива 77/541/ЕИО.
(6)
Предвидените в настоящата директива мерки са в съответствие със становището на създадения с Директива 70/156/ЕИО Комитет за привеждане в съответствие с техническия прогрес,
ПРИЕ НАСТОЯЩАТА ДИРЕКТИВА:
Член 1
Приложенията към Директива 77/541/ЕИО се заменят с текстовете, посочени в приложението към настоящата директива.
Член 2
1. Считано от 1 октомври 2000 г., никоя държава-членка не може на основания, свързани с обезопасителни колани и системи за задържане:
-
да отказва да издава типово одобрение на ЕО или национално типово одобрение по отношение на тип моторно превозно средство, обезопасителен колан, система за задържане или система за задържане на дете, или
-
да забранява регистрацията, продажбата или въвеждането в експлоатация на превозни средства, или продажбата или въвеждането в експлоатация на обезопасителни колани, системи за задържане или системи за задържане на деца,
ако въпросните обезопасителни колани и системи за задържане или системи за задържане на деца отговарят на изискванията на Директива 77/541/ЕИО, изменена с настоящата директива.
2. Считано от 1 октомври 2001 г., държавите-членки:
-
преустановяват издаването на типово одобрение на ЕО, и
-
могат да отказват да издават национално типово одобрение,
за тип превозно средство, ако не са изпълнени изискванията на Директива 77/541/ЕИО, изменена с настоящата директива, по отношение на системите за задържане на деца и монтажа на обезопасителни колани на всички места за сядане в превозни средства от категория М1, включително интегрирани системи за задържане на деца, когато са монтирани такива.
Въпреки това, изискванията за колани с три точки за всички места за сядане в превозни средства от категория М1 се прилагат от 1 април 2002 г. До тази дата изискванията за закрепване на колана за седалката за превозни средства от категория М1 са предвидените в приложение XV към Директива 77/541/ЕИО.
3. Считано от 1 октомври 2002 г., държавите-членки:
-
считат сертификатите за съответствие, които съгласно Директива 70/156/ЕИО придружават новите превозни средства от категория М1 за невалидни по смисъла на член 7, параграф 1 от същата директива и отказват регистрацията, продажбата или въвеждането в експлоатация на нови превозни средства, които не са придружени от валидно сертификат за съответствие съгласно Директива 70/156/ЕИО, с изключение на случаите, когато се прави позоваване на разпоредбите на член 8, параграф 2 от същата директива,
-
могат да отказват регистрацията, продажбата или въвеждането в експлоатация на нови превозни средства от категория N1 и M2 с маса не по-голяма от 3,5 тона по отношение на интегрираните системи за задържане на деца, когато са монтирани такива,
на основания, свързани с обезопасителните колани и системи за задържане, ако не са изпълнени изискванията на Директива 77/541/ЕИО, изменена с настоящата директива.
Въпреки това, изискванията за колани с три точки за всички места за сядане в превозни средства от категория М1 се прилагат от 1 октомври 2004 г. До тази дата изискванията за закрепване на колана за седалката за превозни средства от категория М1 са предвидените в приложение XV към Директива 77/541/ЕИО.
4. Считано от 1 януари 2001 г., за целите на член 7, параграф 1 от Директива 70/156/ЕИО, се прилагат изискванията на Директива 77/541/ЕИО, изменена с настоящата директива, относно интегрираните системи за задържане на деца, когато са монтирани като оригинално оборудване към превозното средство.
Член 3
1. Държавите-членки въвеждат в действие необходимите законови, подзаконови и административни разпоредби, за да се съобразят с настоящата директива преди 30 септември 2000 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки уведомяват Комисията за текста на основните разпоредби от националното законодателство, които те приемат в областта, регулирана от настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел, … 2000 година.